Diari Oficial de la Generalitat Valenciana


Sumari del DOGV 10767, del 27-02-2025 (2025/2510)

RESOLUCIÓ de 6 de febrer de 2025, de la Direcció General d’Urbanisme, Paisatge i Avaluació Ambiental, per la qual s’ordena la publicació de l’informe ambiental i territorial estratègic de la modificació puntual DG/11-2021-76 del PGOU de Benicàssim, relativa a la reserva de sòl per a l'ampliació de l’estació depuradora d’aigües residuals en sòl no urbanitzable. Expedient 092/9722-TSY.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10713

Data del DOGV
:   27-02-2025

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2025/2510

CVE
:   MBBN-R-2797-7832

Data del document
:   06-02-2025

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

Descriptors 

:   * Benicàssim
    * impacte ambiental

D’acord amb l’article 53.7 del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, que establix la publicació en el *Diari Oficial de la Generalitat Valenciana*  de l’informe ambiental i territorial estratègic,

RESOLC

Publicar en el *Diari Oficial de la Generalitat Valenciana*  l’informe ambiental i territorial estratègic corresponent a l’expedient 092/4520-QMN Benicàssim (Castelló).

«Informe ambiental i territorial estratègic

Tràmit: Avaluació ambiental de la modificació puntual DG/11-2021-76 del PGOU de Benicàssim relativa a reserva de sòl per a ampliació d’estació depuradora d’aigües residuals en sòl no urbanitzable

Promotor: Ajuntament de Benicàssim (Castelló)

Autoritat substantiva: Comissió Territorial d’Urbanisme de Castelló

Localització: Benicàssim (Castelló)

Expedient: 092-2021-EAE

La Comissió d’Avaluació Ambiental, en la sessió celebrada el 21 de novembre de 2022, va adoptar el següent:

Acord:

Vista la proposta d’informe ambiental i territorial estratègic de la modificació puntual DG/11-2021-76 del PGOU de Benicàssim relativa a reserva de sòl per a ampliació d’estació depuradora d’aigües residuals en sòl no urbanitzable, en els térmens següents:

En data 3 de desembre de 2021 sol·licita inici d’avaluació ambiental i territorial estratègica de la modificació puntual DG/11-2021-76 del PGOU de Benicàssim relativa a reserva de sòl per a ampliació d’estació depuradora d’aigües residuals en sòl no urbanitzable (abreujadament MP 76).

1. Documentació presentada

El Servici Territorial d’Urbanisme de Castelló remet, en data 3 de desembre de 2021, la documentació de la modificació puntual DG/11-2021-76 del PGOU del municipi de Benicàssim (Castelló) d’acord amb el que establix l’article 52.3 del Decret legislatiu 1/2021, de 18 de juny, del Consell, d’aprovació del text refós de la Llei 5/2014, de 25 de juliol, d’ordenació del territori, urbanisme i paisatge de la Comunitat Valenciana (TRLOTUP).

La documentació consta de:

– Document inicial estratègic (DIE).

– Esborrany de la modificació puntual número 76 del PGOU.

2. Informació territorial

El terme municipal de Benicàssim, pertanyent a la comarca de la Plana Alta de Castelló, se situa a 13 km de la capital provincial, amb una superfície de 36,23 km². És un municipi costaner que té 18.989 habitants en 2013, i des d’esta data disminuïx la seua població fins als 17.957 habitants en 2016, tornant a augmentar fins als 18.384 habitants d’inicis de l’any 2020, segons dades de l’IVE. Cal destacar que supera els 60.000 habitants en el període estival.

És un municipi limítrof amb els següents de la província de Castelló: al nord amb Orpesa i Cabanes; a l’est amb la Pobla Tornesa i Borriol, i al sud amb Castelló de la Plana.

3. Planejament vigent

El planejament vigent del municipi de Benicàssim consistix en un pla general que es va aprovar el 28 de juny de 1994, del qual es va emetre una declaració d’impacte ambiental el 17 de març de 1994.

4. Objecte, descripció de la problemàtica i justificació

En el terme municipal de Benicàssim (Castelló) s’ha detectat insuficiència de la capacitat de depuració d’aigües residuals en l’actual estació depuradora d’aigües residuals (EDAR) i cal iniciar els tràmits per a la construcció d’una EDAR nova.

La proposta de modificació pretén reservar el sòl adequat per a poder construir una nova EDAR al servici de la població. Per a fer-ho, es proposa qualificar de sistema general de servici urbà (GSR) en el sòl no urbanitzable, els terrenys necessaris per a la seua construcció, ampliant la zona ja dissenyada pel planejament vigent.

El pla general vigent classifica la zona objecte d’estudi com a sòl no urbanitzable comú de normativa general (SNU RC1) i sòl no urbanitzable de protecció d’infraestructures, SNU-PI (corresponents amb la zona de protecció prevista en la normativa sectorial relativa a la CN 340 i a la línia ferroviària, així com a diversos traçats de línies elèctriques aèries).

![](https://dogv.gva.es/publicaciones/imagesSF/2025/2/12/1226296/31_1739437905930_2616142883961719041_imagen.png)

La modificació proposada afecta l’ordenació estructural continguda en el PGOU de Benicàssim, ja que actua sobre els usos en sòl no urbanitzable.

![](https://dogv.gva.es/publicaciones/imagesSF/2025/2/12/1226296/32_1739437905940_830228076242398890_imagen.png)

4.1. Àmbit

La zona objecte de la modificació 76 afecta una zona del sòl no urbanitzable que està situada entre la CN 340 i el traçat ferroviari València-Tarragona, a l’oest del barranc del Cigaler.

En esta zona es troba tant l’actual EDAR com la reserva de sòl que fa el PGOU per a GSR. L’any 2001 es va expropiar una superfície de 2.284 m² corresponent a esta reserva situada al nord de la CN 340, en la qual es va construir una bassa d’aigües depurades procedents de l’EDAR per a facilitar la regulació dels cabals enviats a l’emissari submarí.

4.2. Abast

La modificació 76 no modifica la classificació del sòl que continuarà sent no urbanitzable.

La reserva de sòl es qualificarà de sistema general categoria GSR, regulada en l’article 6.64.4 de les normes urbanístiques del PGOU. La zona de protecció de la CN 340 i la infraestructura ferroviària no seran objecte d’obres sobre rasant i únicament s’executaran les connexions subterrànies necessàries de connexió de la nova EDAR amb l’actual EDAR situada al sud de la CN 340.

4.3. Alternatives estudiades

Les alternatives considerades en l’esborrany del pla proposat es descriuen a continuació:

Alternativa 1. Manteniment de la situació vigent.

Es correspon amb l’alternativa de no actuació, o alternativa 0, és a dir, no modificar el planejament vigent i comptar únicament amb la reserva GSR de 18.464 m² feta en el PGOU.

Alternativa 2.

L’alternativa 2 reserva el sòl necessari per a la nova EDAR en unes parcel·les situades al N de la línia ferroviària València-Tarragona, també al W del barranc del Cigaler. La superfície de reserva GSR en este cas és de 39.607 m².

Alternativa 3.

L’alternativa 3, preconitzada en l’esborrany de la modificació 76, reserva el sòl per a la construcció de la nova EDAR en la localització més pròxima a l’actual reserva GSR del PGOU, al costat de la bassa de regulació existent.

En este cas, la modificació afecta una superfície de 17.047 m² de sòls no urbanitzables, amb la qual cosa la reserva GSR total en esta localització per a ampliació de la depuradora seria de 35.511 m².

L’anàlisi d’alternatives realitzat conclou que:

L’alternativa I manté una ordenació que no resol l’objectiu de l’alteració del planejament proposada: no resol el problema de la falta de sòl per a la construcció d’una nova EDAR.

L’alternativa II millora els problemes que presenta l’alternativa I; no obstant això, el sòl reservat per a l’execució de l’EDAR està condicionat per les esteses d’alta tensió que discorren en direcció est oest. A més, este sòl està més allunyat de l’actual EDAR que el previst en l’alternativa III, la qual cosa obligaria a projectar unes infraestructures de connexió més extenses, amb més afeccions al territori i més cost econòmic.

![](https://dogv.gva.es/publicaciones/imagesSF/2025/2/12/1226296/33_1739437905959_4270647815198876237_imagen.png)

L’alternativa III que es proposa com la triada reserva sòl suficient per a la construcció de la nova EDAR en la localització més pròxima a l’actual i al costat de la bassa de regulació existent, i tot això facilitarà la construcció de la nova infraestructura.

![](https://dogv.gva.es/publicaciones/imagesSF/2025/2/12/1226296/34_1739437905969_1416162501129412141_imagen.png)

5. Possibles efectes sobre el medi ambient

5.1. Situació de partida

L’àmbit territorial proposat en l’esborrany de la modificació 76 es localitza al SW del nucli urbà, en una zona del sòl no urbanitzable que està situada entre la CN 340 i el traçat ferroviari València-Tarragona, al costat del marge dret del barranc del Cigaler. Ocupa una parcel·la ocupada en l’actualitat per cítrics, i no hi ha edificacions en l’interior.

Esta parcel·la es troba localitzada al costat d’una altra que ja compta amb la qualificació de sistema general GSR en el PGOU, i que en l’actualitat alberga una bassa de regulació de l’emissari submarí de l’EDAR existent.

Les condicions climàtiques, geològiques i hidrogeològiques de l’àrea són aptes per a l’ús que es pretén realitzar.

No s’han identificat valors ambientals de molt alt o alt valor ambiental que condicionen el desenrotllament del planejament proposat: no s’afecta directament o indirectament espais naturals protegits, no hi ha hàbitats prioritaris, no s’han detectat espècies vegetals i faunístiques protegides, no s’afecta terrenys forestals ni vies pecuàries.

La parcel·la en la qual es pretén implantar l’ús GSR no es troba afectada pel risc d’inundació, d’acord amb les cartografies del PATRICOVA i de l’SNCZI. Sí que està afectada la parcel·la contigua, ja assignada a l’ús GSR i que no és objecte de la modificació 76, i en la qual en l’actualitat es localitza una bassa de regulació de l’emissari submarí de l’EDAR existent.

A més d’este, no s’ha detectat en la zona riscos naturals significatius que condicionen l’actuació.

La modificació 76 no afecta directament elements del patrimoni arqueològic, arquitectònic i etnològic catalogats o susceptibles d’especial protecció.

Sobre les actuacions previstes tenen escassa incidència els nivells de soroll de l’AP-7, i el municipi compta amb plans d’emergència respecte al risc d’accidents en el transport de mercaderies perilloses per carretera i ferrocarril.

5.2. Possibles afeccions ambientals

En cas d’aprovar-se la modificació 76, els efectes previsibles sobre el medi ambient seran els típics de les obres d’implantació d’una infraestructura com una EDAR, que consistiran principalment en la construcció dels depòsits, tanc, edificacions i canalitzacions necessàries, la prolongació de les xarxes de sanejament i evacuació fins al nou punt de tractament, el subministrament d’aigua, electricitat, i la resta de servicis urbans fins a les noves instal·lacions, etc.

La magnitud de les obres previstes és relativament reduïda, per la qual cosa cal prevore que els impactes derivats de les obres seran poc o gens significatius. A més, hi ha mesures correctores que poden minimitzar estos impactes durant la fase de construcció.

Durant la fase de funcionament es requerirà un manteniment de les instal·lacions, inclosa la retirada i gestió de llots i altres subproductes del tractament d’aigües residuals, i es preveu que els possibles impactes negatius no seran significatius sempre que l’operació de la planta es faça d’acord amb la normativa vigent i les bones pràctiques habituals en esta mena d’instal·lacions.

Els terrenys que comprenen l’àmbit de la modificació 76 se situen a una cota suficient (superior als 20 msnm) per a no vore’s afectats per la pujada del mar previsible d’acord amb els escenaris més recents de canvi climàtic. Així doncs, està adaptada al canvi climàtic.

En conseqüència, la modificació proposada no afecta cap element estratègic del territori.

La mateixa modificació augmenta les reserves de sòl per a equipaments municipals que es consideren necessaris, com és una nova EDAR.

Per tot això, es considera que l’aprovació de la modificació puntual tindria uns impactes ambientals i territorials poc significatius.

Així doncs, es considera que la zona d’anàlisi és apta per a l’ús proposat des dels punts de vista ambiental i territorial.

6. Consultes realitzades

Per part de l’òrgan ambiental, d’acord amb l’article 53 del Decret legislatiu 1/2021, de 18 de juny, d’aprovació del text refós d’ordenació del territori, urbanisme i paisatge, de la Comunitat Valenciana (TRLOTUP), la documentació aportada s’ha sotmés a consulta en la seua condició d’administracions públiques o actors afectats a les indicades en la taula següent:

Taula: administracions consultades en expedient 92/21, esborrany del Pla de modificació puntual número 76 del PGOU de Benicàssim (Castelló)

|  |  |  |
| --- | --- | --- |
| *Data*  *sol·licitud* | *Administració consultada* | *Data de l’informe* |
|  | Conselleria de Política Territorial, Obres Públiques i Mobilitat  Direcció General de Política Territorial i Paisatge  Servici Territorial d’Urbanisme de Castelló | 03.12.2021 |
| 17.01.2022 | Conselleria de Política Territorial, Obres Públiques i Mobilitat  Direcció General de Política Territorial i Paisatge  Subdirecció General d’Ordenació del Territori i Paisatge  Servici d’Infraestructura Verda i Paisatge  Servici de Planificació Territorial  Servici de Gestió Territorial | 28.09.2022  -  24.10.2022 |
| 17.01.2022 | Conselleria de Política Territorial, Obres Públiques i Mobilitat  Direcció General d’Obres Públiques, Transports i Mobilitat  Servici de Mobilitat Urbana  Servici de Planificació | -  15.06.22 |
| 17.01.2022 | Conselleria d’Agricultura, Desenvolupament Rural, Emergència Climàtica i Transició Ecològica  Subdirecció General de Planificació i Infraestructures Hidràuliques  Servici de Planificació de Recursos Hidràulics i Qualitat de les Aigües  Servici d’Infraestructures Hidràuliques Urbanes | 09.02.2022  - |
| 17.01.2022 | Conselleria d’Agricultura, Desenvolupament Rural, Emergència Climàtica i Transició Ecològica  Subdirecció General de Qualitat i Educació Ambiental  Servici de Protecció de l’Atmosfera | 01.02.22 |
| 17.01.2022 | Ministeri de Transports, Mobilitat i Agenda Urbana  Demarcació de Carreteres de l’Estat a la Comunitat Valenciana |  |
| 17.01.2022 | Confederació Hidrogràfica del Xúquer  Comissaria d’Aigües | 16.05.22 |
| 17.01.2022 | Administrador d’Infraestructures Ferroviàries (ADIF)  Direcció de Patrimoni i Urbanisme | 09.03.22 |

  

Nota: Els informes rebuts es poden consultar, una vegada s’emeta este IATE, en la pàgina web:

<https://agroambient.gva.es/va/web/evaluacion-ambiental/seguiment-d-expedients-d-avaluacio-ambiental-estrategica>

(apartat ‘Consulta de plans d’avaluació ambiental’, seleccionant província > Castelló, municipi > Benicàssim (Castelló) i > 092/2021/EAE – Modificació puntual número 76 del PGOU)

7. Identificació i valoració dels possibles efectes sobre el medi ambient

D’acord amb el que estipula l’article 46.3 del TRLOTUP, l’òrgan ambiental i territorial determinarà, tenint en compte els criteris de l’annex VIII, el sotmetiment al procediment d’avaluació ambiental i territorial ordinari o simplificat, en funció de la certesa en la determinació de l’existència d’efectes significatius sobre el medi ambient i amb consulta prèvia a les administracions públiques afectades a què es referixen els articles 48.d i 53.1 del TRLOTUP.

Infraestructura Verda i Paisatge

L’informe del Servici d’Infraestructura Verda i Paisatge de data 2 de setembre de 2022, referent a esta modificació puntual, en primer lloc es realitzen unes consideracions al respecte:

1) De conformitat amb el que establixen els articles 6 i 67 del text refós de la Llei d’ordenació del territori, urbanisme i paisatge, aprovat pel Decret legislatiu 1/2021, de 18 de juny, del Consell (TRLOTUP), el paisatge s’integrarà en totes les polítiques sectorials que incidisquen en este, a escales territorial, supramunicipal i local, condicionant la implantació d’usos, activitats i infraestructures, mitjançant la incorporació en els seus plans i projectes de condicionants, criteris o instruments de paisatge, en funció de l’abast de les diferents actuacions i del paisatge afectat.

2) La zona d’actuació es troba dins de l’àmbit del Pla d’acció territorial de la infraestructura verda del litoral de la Comunitat Valenciana (PATIVEL), aprovat pel Decret 58/2018, de 4 de maig, del Consell, per la qual cosa s’haurà d’observar la compatibilitat de les determinacions de la proposta amb les d’este pla. En concret, la zona es troba en l’«àmbit de connexió, (...), a on s’analitzarà, ordenarà i garantirà la connectivitat ecològica i funcional de l’espai litoral amb la resta del territori», i, per tant, l’afecció a la infraestructura verda del territori.

3) S’observa la progressiva ocupació de la franja de sòl municipal localitzada entre l’N-340 i el traçat del ferrocarril, i en menor mesura entre este i l’AP-7, fonamentalment amb usos dotacionals (recinte de festivals, zona de suport logístic, àmbits objecte de les modificacions puntuals número 72 i número 74, …). Atés que la nova reserva suposa l’ampliació d’una existent, en la qual, a més, ja s’ha executat una infraestructura, cal considerar compatible amb el paisatge la citada reserva, si bé cal assenyalar que suposarà l’increment de l’ocupació i transformació del paisatge d’este àmbit, per la qual cosa s’haurà d’establir condicions per al desplegament de la modificació puntual.

En concret, es considera necessari que el projecte que es redacte per a la futura EDAR dispose d’un estudi d’integració paisatgística, amb el contingut regulat en l’annex II del TRLOTUP. Este estudi ha de valorar l’afecció de l’EDAR sobre el caràcter i la percepció del paisatge i adoptar mesures d’integració paisatgística a este efecte, fonamentalment per a l’adequada conformació de les vores de la futura actuació i per a la integració de les edificacions i instal·lacions, tenint en compte la seua ubicació en les zones d’afecció visual de diferents infraestructures de comunicació.

Estes condicions (la realització de l’estudi i l’objecte establit per a este) s’hauran d’incorporar en la documentació amb eficàcia normativa de la modificació puntual que es tramita, de conformitat amb el que establix l’article 34.4 i l’apartat j de l’annex II del TRLOTUP.

4) Atés que el conjunt de l’àrea dotacional resultant d’esta modificació se situa al costat del barranc del Cigaler i el camí del mateix nom, que constituïx un recorregut tradicional de connexió entre el litoral i l’interior de Benicàssim que, de fet, ha sigut integrat en la trama urbana i connecta al seu torn amb el recorregut «travessera del Cigaler» (objecte de la modificació puntual número 72), es proposa valorar la inclusió d’este recorregut en la infraestructura verd municipal. Amb això, es garantiria la preservació del seu traçat i es reforçaria la connectivitat del territori i el paisatge, sense que això supose la previsió d’actuacions sobre este, associades a la modificació puntual que es tramita. La inclusió indicada requeriria només la inclusió d’un pla d’ordenació amb la definició de la infraestructura verda de l’àmbit.

I este informe conclou indicant que per tot això, sempre que s’incorporen les condicions que establix el punt 3 d’este informe en la normativa urbanística i es valore la inclusió del camí del Cigaler en la infraestructura verda municipal, es considerarà viable des del punt de vista del paisatge i la infraestructura verd la modificació proposada, de manera que no serà necessària l’elaboració d’un instrument de paisatge per a esta.

Gestió Territorial

L’informe del Servici de Gestió Territorial de data 24 d’octubre de 2022, referent a esta modificació puntual, es pronuncia sobre els aspectes següents:

Risc d’inundació

Cartografies d’inundabilitat

El mapa de perillositat d’inundació del PATRICOVA assenyala en l’àmbit de la futura superfície total una àrea d’afecció pel barranc del Cigaler amb perillositat d’inundació de nivell 3-freqüència alta (25 anys) i calats baixos (<0,8 m), com s’aprecia en la figura 2.

![](https://dogv.gva.es/publicaciones/imagesSF/2025/2/12/1226296/35_1739437905980_7539425168557627286_imagen.png)

La cartografia de l’SNCZI, així com en la del SIA de la Confederació Hidrogràfica del Xúquer, no disposa de la informació de les zones inundables en la zona de la modificació puntual per a les avingudes de 10, 100 i 500 anys de període de retorn (figura 3).

![](https://dogv.gva.es/publicaciones/imagesSF/2025/2/12/1226296/36_1739437905991_7164446343454764365_imagen.png)

Valoració del risc d’inundació

Efectuades les consideracions sobre perillositat d’inundació, analitzades en l’apartat anterior, s’ha de tindre en compte la vulnerabilitat de l’ús del sòl davant de les inundacions, que van determinar el nivell de risc tal com establix l’article 10.1 de la normativa del PATRICOVA.

La construcció d’una nova EDAR pot considerar-se la implantació d’un ús que, en un àmbit afectat per perillositat d’inundació, suposa increment de la vulnerabilitat existent. Este increment de vulnerabilitat es considera tant pels danys que es puguen produir a tercers i a les instal·lacions, com en el servici que presten en un episodi d’inundació.

Cal un estudi específic i detallat de la conca del barranc del Cigaler amb possibles mesures correctores adequades, a on es justifique l’escassa incidència del risc d’inundació en relació amb la nova construcció a la normativa del PATRICOVA.

A més, l’article 21 de la normativa del PATRICOVA establix les condicions generals d’adequació de les infraestructures en zones inundables, entre les quals es troben les depuradores, que ... són considerades com a infraestructures estratègiques d’alta vulnerabilitat, per la qual cosa han de protegir-se, en el cas de ser necessari, amb les mesures adequades per a aconseguir un nivell de protecció de 500 anys de període de retorn.

Adaptació al PATIVEL

El PATIVEL, aprovat pel Decret 58/2018, de 4 de maig, del Consell, i d’acord amb este PATIVEL, l’actuació es considera compatible sempre que es trobe regulada al planejament urbanístic de Benicàssim, d’acord amb l’article 12.4.

Consideracions finals

Vist que només hi ha dades qualitatives de la cartografia del PATRICOVA i que l’SNCZI només compta amb informació aigües avall de la zona a on es proposa l’MP, no comptant amb una quantificació detallada i precisa de les afeccions derivades de les avingudes al voltant del barranc del Cigaler, en la zona a on es vol localitzar la futura EDAR.

Vist que la instal·lació de l’EDAR existent té afeccions d’inundabilitat i que la nova instal·lació podria provocar un increment significatiu de la vulnerabilitat amb possibles conseqüències en el cas de produir-se un episodi d’inundació, tant sobre la mateixa instal·lació com sobre tercers.

Per tot el que s’ha exposat es determina, a priori, la inviabilitat de l’MP proposada, o, en tot cas, es considera imprescindible la necessitat d’un estudi d’inundabilitat més detallat a on es determinen les característiques d’inundabilitat de la conca afectada i zona inundable, amb, si és procedent, la implantació de les mesures correctores que es consideren adequades, per a discernir que les afeccions d’inundabilitat no incomplixen el que es determinen els articles 9 i 17 quant a l’increment significatiu del risc d’inundació i l’article 21 per a comprovar el compliment de les condicions d’adequació de les infraestructures.

Planificació

L’informe del Servici de Planificació de la Direcció General d’Obres Públiques, Transports i Mobilitat Sostenible, de data 15 de juny de 2022, respecte del seu àmbit competencial, indica que:

L’àmbit postulat en l’esborrany se situa limítrof a l’N-340. De fet, part de la parcel·la inclou la zona de protecció d’esta carretera establida en el PGOU vigent. D’acord amb el document inicial estratègic, l’esborrany de la modificació 76 indica expressament que la zona de protecció de la CN-340 no serà objecte d’obres sobre rasant, i únicament s’executaran les connexions subterrànies necessàries de connexió de la nova EDAR amb l’actual.

I conclou que:

Per tot això, respecte a les qüestions plantejades per eixe servici d’avaluació ambiental:

1) Les alternatives plantejades en el document d’inici no tenen efectes significatius sobre el medi ambient quant a l’afecció a infraestructures de transports de titularitat autonòmica i la planificació viària, més enllà de la proximitat a la línia de FC València-Barcelona i l’N-340, sempre que es respecten les limitacions d’usos de les zones confrontants a estes.

2) La proposta del pla podria ser compatible amb la legislació sectorial en matèria de carreteres i ferrocarril, i s’haurà de tindre en compte el que especifica la legislació respecte a les limitacions d’ús en les zones confrontants a estes infraestructures.

Recursos Hidràulics i Qualitat de les Aigües

L’informe de 9 de febrer de 2022, del Servici Planificació de Recursos Hidràulics i Qualitat de les Aigües de la Direcció General de l’Aigua realitza múltiples aportacions referents a l’esborrany de modificació puntual del PGOU de Benicàssim per a la reserva de sòl per a l’ampliació de l’EDAR. Indica, entre altres, que:

– No s’han trobat referències a les previsions de desplegament de Benicàssim en l’horitzontal del PGOU i a la capacitat de depuració necessària per a atendre este desenrotllament.

– S’haurà d’aportar anàlisi-justificació de compatibilitat amb el segon Pla director de sanejament de la Comunitat Valenciana, tenint en compte les seues directrius.

Així s’ha d’analitzar l’adequació-capacitat tant de les infraestructures d’evacuació com de les de tractament-depuració, per a l’estat actual com per a l’horitzó del pla, a fi de complir els requisits de la Directiva comunitària 91/271/UE.

Per a fer-ho, s’haurà de caracteritzar l’aglomeració urbana a la qual es pretén donar servici des de la perspectiva de sanejament, tant per a la situació de partida com en l’horitzó del pla general.

– Segons la directriu 6.3.2. del II Pla director de sanejament de la Comunitat Valenciana: en la realització de projectes de construcció d’instal·lacions de depuració s’haurà de prevore una superfície com a zona de reserva, contigua a la instal·lació, suficient per a albergar futures ampliacions o millores. Esta zona s’haurà de prevore en el corresponent planejament municipal. Al voltant de la zona ocupada per la instal·lació de depuració i la zona de reserva prevista haurà d’establir-se, mitjançant la disposició corresponent, una zona de servitud de protecció en què s’excloguen els usos residencials, sanitaris, culturals i recreatius.

Protecció de l’Atmosfera

En l’informe de 01 de febrer de 2022, del Servici de Protecció de l’Atmosfera s’assenyala respecte del seu àmbit competencial el següent:

El document inicial estratègic especifica respecte als efectes previsibles sobre el medi ambient que es produiran fonamentalment en la fase de realització de les obres d’edificacions, tancs, canalitzacions i construcció de depòsits, prolongació de la xarxa de sanejament i evacuació fins al nou punt de tractament, etc., encara que no seran significatius, i es recorden les mesures generals assenyalades en el DIE de cara a previndre, reduir i compensar els efectes negatius de les obres posteriors a l’aprovació de la modificació puntual.

I es conclou que:

Així doncs, quant als efectes previsibles sobre el medi ambient tenint en compte els efectes en la qualitat de l’aire, ja que l’ampliació de l’EDAR es troba prop de vivendes, caldrà establir mesures correctores adequades per a evitar emissions de partícules i la generació d’olors tant en la fase d’execució com en la fase d’explotació de l’ampliació de l’EDAR.

A més, la modificació puntual número 76 del Pla general d’ordenació urbana de Benicàssim haurà de ser coherent amb la normativa ambiental en matèria de contaminació atmosfèrica.

Per tant, els nous planejaments urbanístics no podran suposar un empitjorament dels nivells de qualitat de l’aire registrats en la zona.

Confederació Hidrogràfica del Xúquer

En data 16 de maig de 2022 l’organisme de conca informa, entre altres, sobre els aspectes següents:

Afecció a domini públic hidràulic o a les seues zones de servitud i policia

Respecte de l’afecció a llits s’indica que:

L’àmbit d’actuació es troba fora de zona de policia de llit públic (barranc del Cigaler).

En cas que es facen treballs en la zona de policia de llit públic s’haurà de comptar, prèviament, amb l’autorització d’este organisme.

Respecte del sanejament i depuració es recorda que:

«Es recorda que queda prohibit, amb caràcter general, l’abocament directe o indirecte d’aigües i de productes residuals susceptibles de contaminar les aigües continentals o qualsevol altre element del domini públic hidràulic, llevat que es compte amb l’autorització administrativa prèvia (article 100 del text refós de la Llei d’aigües).»

Viabilitat de l’actuació i incidència en el règim de corrents

Respecte de la inundabilitat de l’àmbit d’actuació s’informa que:

«… l’àmbit d’actuació d’esta modificació no es troba afectat per perillositat d’inundació d’acord amb la cartografia del PATRICOVA (Pla d’acció territorial de caràcter sectorial sobre prevenció del risc d’inundació de la Comunitat Valenciana).»

Sobre l’afecció al règim de corrents es concreta que:

«... l’àmbit de la modificació se situa fora de la zona de policia de llit públic, i no es troba afectada per la zona de flux preferent, per la qual cosa no hi ha afecció al règim de corrents.»

Disponibilitat de recursos hídrics

Respecte de la disponibilitat de recursos hídrics es referix el següent:

En la documentació presentada no s’establix el volum de l’increment de la demanda generat per la modificació.

Pel que fa a l’increment de la demanda de recursos hídrics, a l’efecte de l’emissió de l’informe de l’article 25.4 del text refós de la Llei d’aigües previ a l’aprovació de l’instrument de planejament que desenrotlle l’actuació proposada, s’haurà de justificar este increment i acreditar la disponibilitat de recursos hídrics per a atendre esta demanda, per a la qual cosa es presentarà un estudi de demandes de tots els usos previstos.

ADIF

En data de 4 de febrer de 2022, de l’Administrador d’Infraestructures Ferroviàries (ADIF), respecte d’esborrany de la modificació puntual del PGOU de Benicàssim, informa que:

– No s’observa incompliment de la legislació sectorial vigent.

– No obstant això, hauria d’ajustar-se la delimitació de l’àmbit d’actuació, ja que en la documentació presentada s’observa que envaïx lleugerament la parcel·la cadastral, 62082X776420162655KY, titularitat d’ADIF, que forma part del traçat ferroviari de la línia València-Tarragona. Esta parcel·la està afecta al servici ferroviari, és domini públic i, per tant, no pot canviar d’ús ni pot ser alienada

– Se sol·licita, per tant, que es delimite l’àmbit d’actuació deixant fora la parcel·la cadastral 03268I143119396820XH.

8. Fonaments jurídics pels quals se sotmet a avaluació ambiental

L’avaluació ambiental estratègica és l’instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Esta directiva s’incorpora al dret intern espanyol mitjançant la Llei 21/2013, de 9 de desembre, d’avaluació ambiental, i al dret autonòmic, mitjançant el Decret legislatiu 1/2021, de 18 de juny, del Consell, d’aprovació del text refós de la Llei 5/2014, de 25 de juliol, d’ordenació del territori, urbanisme i paisatge de la Comunitat Valenciana (TRLOTUP).

El Reial decret legislatiu 7/2015, de 30 d’octubre, pel qual s’aprova el text refós de la Llei de sòl i rehabilitació urbana, establix en l’article 22 que els instruments d’ordenació territorial i urbanística estan sotmesos a avaluació ambiental, d’acord amb el que preveu la legislació d’avaluació ambiental.

9. Valoració ambiental d’acord amb els criteris de l’annex VIII del TRLOTUP

Esta modificació puntual número 76 del PGOU de Benicàssim (Castelló) planteja una reserva de sòl amb destinació dotacional que permetrà la implantació d’un equipament de caràcter públic necessari per a la població, com és una EDAR, o més concretament l’ampliació de l’existent.

9.1. Per les característiques de la modificació proposada

Es tracta d’un instrument de planejament que afecta una àrea de reduïda extensió, d’aproximadament 1,7 ha.

La modificació proposada constituïx un marc per al desenrotllament de projectes, obres o activitats que puguen ser susceptibles de provocar impactes negatius significatius sobre el medi o el territori.

L’aprovació de l’instrument de planejament no suposarà reclassificació de sòl.

Els possibles efectes que puga tindre l’aprovació de la modificació sobre el medi ambient i el territori estarien relacionats amb el risc d’inundació que s’haurà de valorar en l’estudi d’inundabilitat.

La modificació plantejada no tindrà incidència en el model territorial.

9.2. Per les característiques dels efectes i de l’àrea probablement afectada

L’àmbit territorial afectat no presenta cap característica natural que li dote d’una singularitat rellevant que li faça ser objecte de protecció específica.

La modificació proposada no afecta espais naturals ni espècies protegides, ni àrees especialment vulnerables des d’un enfocament ambiental. No s’afecten terrenys classificats com a forestals ni vies pecuàries.

L’aparició de possibles efectes negatius seria poc probable a excepció del risc d’inundació. D’altra banda, estos efectes no serien acumulatius ni tenen caràcter transfronterer.

Ni l’aprovació de la modificació número 76 ni les activitats que cal desenrotllar presenten riscos sobre la salut humana o el medi ambient.

L’aprovació de l’instrument de planejament no provocarà un segellament massiu de sòl per l’extensió i la naturalesa de l’ús previst.

Afecta en menor mesura part de la parcel·la propietat d’ADIF. Afecció fàcilment corregible.

En resum, l’aprovació de la modificació puntual número 76 no presentarà cap efecte ambiental negatiu que es puga considerar com a significatiu, a excepció del risc d’inundació.

10. Proposta d’acord

Segons establix l’article 53 del TRLOTUP, d’acord amb els criteris de l’annex VIII d’esta llei, en relació amb la modificació puntual número 76 del PGOU de Benicàssim (Castelló), atenent l’anàlisi i valoració realitzada, consultada la cartografia temàtica de la Conselleria, els antecedents existents i tenint en consideració els informes emesos, es pot concloure que el procediment d’avaluació ambiental simplificada és suficient per a determinar que la proposta de modificació puntual número 76 del PGOU no presentarà efectes significatius sobre el medi ambient ni té incidència significativa en el model territorial vigent en el municipi de Benicàssim (Castelló), amb el compliment de les determinacions que a continuació s’exposen.

D’acord amb el que s’ha exposat, es resol:

La modificació puntual número 76 del PGOU de Benicàssim no presenta efectes significatius sobre el medi ambient, per la qual cosa s’emet informe ambiental i territorial estratègic (IATE) favorable respecte a estes, i, en este cas, l’Ajuntament (òrgan promotor) pot continuar la tramitació de l’expedient, respecte a esta modificació, pel procediment simplificat, amb el compliment, prèviament a l’aprovació definitiva, de les determinacions següents:

1) La modificació puntual número 76 del PGOU de Benicàssim es troba afectada parcialment per risc d’inundació, i es considera inviable. No obstant això, es pot elaborar un estudi específic que concrete les afeccions d’inundabilitat de manera més detallada, de conformitat amb les determinacions normatives del Pla d’acció territorial de caràcter sectorial sobre prevenció del risc d’inundació a la Comunitat Valenciana. Este estudi d’inundabilitat haurà d’obtindre una resolució favorable de l’òrgan competent en la matèria (Direcció General de Política Territorial i Paisatge).

En cas contrari, si no obté la resolució favorable d’este estudi d’inundabilitat, este IATE es considera desfavorable i la modificació puntual proposta, inviable ambientalment.

2) S’haurà d’ajustar la delimitació de l’àmbit objecte de l’actuació, en concret, sobre la parcel·la cadastral 42186H697943798115OD, titularitat d’ADIF, que forma part del traçat ferroviari de la línia València-Tarragona. Esta parcel·la està afecta al servici ferroviari, és domini públic i, per tant, no pot canviar d’ús ni pot ser alienada i ha de deixar-se fora esta parcel·la cadastral de l’àmbit d’actuació.

3) S’han de justificar i concretar la disponibilitat de recursos hídrics pel que fa a l’increment de demanda d’estos recursos hídrics, a l’efecte de l’emissió de l’informe de l’article 25.4 del text refós de la Llei d’aigües, i per a fer-ho es presentarà un estudi que concrete les demandes de tots els usos previstos.

4) Haurà de quedar justificada la compatibilitat de la instal·lació amb el II Pla director de sanejament de la Comunitat Valenciana.

5) En la documentació amb eficàcia normativa de la modificació proposada haurà de constar que el projecte que es redacte per a la futura EDAR dispose d’un estudi d’integració paisatgística, amb el contingut que regula l’annex II del TRLOTUP.

6) Atés que el conjunt de l’àrea dotacional resultant d’esta modificació se situa al costat del barranc del Cigaler i el camí del mateix nom, que constituïx un recorregut tradicional de connexió entre el litoral i l’interior de Benicàssim que, de fet, ha sigut integrat en la trama urbana i connecta al seu torn amb el recorregut «travessera del Cigaler» (objecte de la modificació puntual número 72), es proposa valorar la inclusió d’este recorregut en la infraestructura verda municipal. La mesura indicada requeriria només la inclusió d’un pla d’ordenació amb la definició de la infraestructura verda de l’àmbit.

Segons establix l’article 51.7 del TRLOTUP, l’informe ambiental i territorial estratègic perdrà la vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’ha aprovat el corresponent instrument de planejament en el termini màxim de quatre anys des de la publicació. En este cas, el promotor iniciarà novament el procediment d’avaluació ambiental i territorial estratègica simplificada del pla.

Òrgan competent

La Comissió d’Avaluació Ambiental és l’òrgan competent per a emetre l’informe ambiental i territorial estratègic a què fa referència l’article 53.2.b del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, de conformitat amb el que disposa l’article 3.2 del Decret 230/2015, de 4 de desembre, del Consell, pel qual s’aprova el Reglament de l’òrgan ambiental de la Generalitat a l’efecte d’avaluació ambiental estratègica (plans i programes).

Per tant, la Comissió d’Avaluació Ambiental acorda emetre un informe ambiental i territorial estratègic favorable en el procediment simplificat d’avaluació ambiental i territorial estratègica de la modificació puntual DG/11-2021-76 del PGOU de Benicàssim relativa a reserva de sòl per a ampliació d’estació depuradora d’aigües residuals en sòl no urbanitzable, amb el compliment de les determinacions que s’inclouen en l’informe mencionat.

Notificar als interessats que, contra esta resolució, com que no és un acte definitiu en via administrativa, no es pot interposar cap recurs, fet que no és inconvenient perquè es puguen utilitzar els mitjans de defensa que en el seu dret consideren pertinents.

Fet que li notifique per deixar-ne constància als efectes oportuns.

Fet que se certifica amb anterioritat a l’aprovació de l’acta corresponent i a reserva dels térmens exactes que se’n deriven, de conformitat amb el que disposa l’article 18.2 de la Llei 40/2015, d’1 d’octubre, de règim jurídic del sector públic.

València, 2 de desembre de 2022. El secretari de la Comissió d’Avaluació Ambiental: José del Valle Arocas».

  

València, 6 de febrer de 2025

Miguel Ángel Ivorra Devesa

Director general